Diari Oficial de la Generalitat Valenciana


Sumari del DOGV 5380, del 03-11-2006 (2006/12526)

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, mitjançant la Conselleria de Territori i Habitatge, i el Consell Superior d'Investigacions Científiques, mitjançant l'Institut de Ciències de la Terra Jaume Almera, per a l'elaboració d'un pla de millora de la qualitat de l'aire en la zona ceràmica de Castelló, en relació amb l'assessorament i l'estudi de partícules en suspensió.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5380

Data del DOGV
:   03-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12004


Data del document
:   16-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * Fundació Centre d'Estudis Ambientals del Mediterrani
    * Castelló de la Plana
    * fundació
    * cooperació administrativa
    * ceràmica

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, mitjançant la Conselleria de Territori i Habitatge, i el Consell Superior d'Investigacions Científiques, mitjançant l'Institut de Ciències de la Terra Jaume Almera, per a l'elaboració d'un pla de millora de la qualitat de l'aire en la zona ceràmica de Castelló, en relació amb l'assessorament i l'estudi de partícules en suspensió. [2006/12734]  
Subscrit, després de la tramitació prèvia reglamentària, entre la Generalitat Valenciana, mitjançant la Conselleria de Territori i Habitatge, i el Consell Superior d'Investigacions Científiques, mitjançant l'Institut de Ciències de la Terra Jaume Almera, el 15 de juny de 2006, un Conveni de col·laboració per a l'elaboració d'un pla de millora de la qualitat de l'aire en la zona ceràmica de Castelló, en relació amb l'assessorament i l'estudi de partícules en suspensió, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0928/2006, i que figura com a annex d'esta resolució.  
València, 16 d'octubre de 2006.. El director general de Relacions amb les Corts i Secretariat del Govern: Antonio V. Peral Villar  
CONVENI DE COL·LABORACIÓ ENTRE LA GENERALITAT VALENCIANA, MITJANÇANT LA CONSELLERIA DE TERRITORI I HABITATGE, I EL CONSELL SUPERIOR D'INVESTIGACIONS CIENTÍFIQUES, MITJANÇANT L'INSTITUT DE CIÈNCIES DE LA TERRA JAUME ALMERA, PER A L'ELABORACIÓ D'UN PLA DE MILLORA DE LA QUALITAT DE L'AIRE EN LA ZONA CERÀMICA DE CASTELLÓ, EN RELACIÓ AMB L'ASSESSORAMENT I L'ESTUDI DE PARTÍCULES EN SUSPENSIÓ  
València, 15 de juny de 2006  
REUNITS  
D'una part, l'honorable conseller de Territori i Habitatge de la Generalitat, el senyor Esteban González Pons, d'acord amb el Decret 2/2006, de 29 de maig, del president de la Generalitat (DOGV núm. 5269bis, de 30.05.2006), en representació d'esta i expressament facultat per a este acte per Acord del Consell de la Generalitat de data de 26 de maig de 2006.  
D'una altra part, el Sr. Manuel Fernández Ortiga, director de l'Institut de Ciències de la Terra Jaume Almera, del Consell Superior d'Investigacions Científiques, actuant en nom i representació d'este organisme, per raó del que estableix l'apartat 7.1 de la Resolució de 2 de juny del 2005, per la que el president del CSIC delega competències en diversos òrgans de la institució (BOE de 21 de juny).  
Ambdues parts tenen i es reconeixen capacitat legal per a formalitzar este conveni i a este efecte  
EXPOSEN  
1. Que la Generalitat Valenciana i el Consell Superior d'Investigacions Científiques han mantingut una fructífera col·laboració en desenrotllament de diversos acords marc que han possibilitat la subscripció de distints convenis específics de col·laboració per a l'execució de projectes i programes d'interés comú, ja siguen d'investigació, de dotació d'equips i infraestructura o altres.  
2. En el marc de la legislació bàsica de l'Estat, i en els termes que esta establisca, correspon a la Generalitat el desenrotllament legislatiu i l'execució en matèria de protecció del medi ambient, d'acord amb l'article 50 de l'Estatut d'Autonomia de la Comunitat Valenciana, en la redacció que dona la Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol.  
3. Les competències de la Generalitat en matèria de medi ambient estan conferides a la Conselleria de Territori i Habitatge, d'acord amb el Decret 8/2004, de 3 de setembre, del president de la Generalitat, pel que s'assignen competències a la Presidència de la Generalitat i a les conselleries amb competències executives, exercint les funcions en matèria de control de la contaminació atmosfèrica, segons el Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge.  
4. En l'exercici d'estes competències, la Conselleria de Territori i Habitatge està interessada en el desenrotllament del projecte .Elaboració d'un pla de millora de la qualitat de l'aire en la zona ceràmica de Castelló, en relació amb l'assessorament i l'estudi de partícules en suspensió. en l'exercici 2006 i considera que el CSIC, mitjançant l'Institut de Ciències de la Terra Jaume Almera, disposa de l'experiència, els coneixements, el personal i el material suficients per a l'execució d'este projecte.  
Per raó del que s'ha exposat, ambdues parts acorden subscriure este conveni, que es regirà per les següents  
CLÀUSULES  
Primera. Objecte del conveni  
Este conveni té com a objecte regular la col·laboració de les parts en el desenrotllament, per part de l'Institut de Ciències de la Terra Jaume Almera del CSIC, del projecte denominat .Elaboració d'un pla de millora de la qualitat de l'aire en la zona ceràmica de Castelló, en relació a l'assessorament i l'estudi de partícules en suspensió., en l'exercici 2006.  
Segona. Actuacions que s'han de realitzar  
Les actuacions que ha de realitzar l'Institut de Ciències de la Terra Jaume Almera del CSIC són les següents:  
1. Estudi i interpretació de sèries de dades de nivells de partícules en suspensió en l'atmosfera en estacions de control de la Xarxa Valenciana de Vigilància i Control de la Contaminació Atmosfèrica.  
2. Determinació dels nivells de metalls pesants i altres elements traça en filtres de PM10 o PM2.5 de les estacions d'Onda, l'Alcora, Burriana i Vila-real, prèviament subministrats per la Xarxa Valenciana de Vigilància i Control de la Contaminació Atmosfèrica.  
3. Realització de proves d'intercomparació de nivells de PM10 en distints emplaçaments en la localitat de Burriana, a fi de determinar l'adequada ubicació d'una estació fixa per al control dels nivells de partícules en suspensió en este municipi.  
4. Estudi d'especiació de PM10 i de PM2.5 en mostres de l'Alcora, Onda, Vila-real i Burriana a fi d'identificar i quantificar les contribucions de fonts d'emissió més rellevants.   
5. Interpretació dels estudis dels nivells de partícules en suspensió en la zona ceràmica de Castelló i integració d'esta informació en l'elaboració d'un pla de millora de la qualitat de l'aire en la zona ceràmica de Castelló.  
6. Estudi de les possibles fonts emissores de material particulat a l'aire ambient, en col·laboració amb la Universitat Jaume I de Castelló (mitjançant l'Institut de Tecnologia Ceràmica, ITC). Investigació sobre les possibles fonts responsables de l'increment dels nivells de PM10, arsènic, cadmi i altres elements (Ni, Cr, Bi) en la zona d'estudi.  
7. Seguiment de l'impacte que intervencions ambientals (noves tecnologies per al control d'emissions, instal·lació o desmantellament d'indústries, etc.) poden tenir sobre els nivells de partícules en suspensió.  
8. Participació en l'intercanvi d'informació i elaboració conjunta del Pla de millora de la qualitat de l'aire en la zona ceràmica de Castelló amb l'Institut de Tecnologia Ceràmica de la Universitat Jaume I de Castelló (ITC) i la Fundació Centre d'Estudis Ambientals del Mediterrani (CEAM), sota la coordinació de la Conselleria de Territori i Habitatge de la Generalitat Valenciana.  
Tercera. Presentació de memòries i informes  
Els informes i anàlisi que elabore l'Institut de Ciències de la Terra Jaume Almera del CSIC seran subscrits pel Dr. Xavier Querol com responsable científic.  
L'avaluació dels informes i anàlisi correspondrà a la Direcció General de Qualitat Ambiental.  
La memòria final corresponent al desenrotllament del Pla de millora de la Qualitat de l'aire, haurà de presentar-se en un termini de sis mesos des de la firma del present conveni.  
La memòria final relativa a l'anàlisi en interpretació dels nivells de partícules en la zona d'estudi, haurà de presentar-se abans de l'1 de desembre del 2006.  
El lliurament de les memòries per part de l'Institut de Ciències de la Terra Jaume Almera del CSIC es realitzarà contra document acreditatiu de la seua recepció firmat per la contrapart.  
Quarta. Termini de vigència  
La vigència d'este conveni s'estendrà des de la data de la seua firma fins al 31 de desembre del 2006.  
En el cas que l'objecte d'este conveni no puga portar-se a terme dins del termini assenyalat, les parts podran acordar-ne la pròrroga mitjançant la firma d'una addenda, després de la consignació prèvia pressupostària a este efecte.  
Cinquena. Aportació econòmica  
La Conselleria de Territori i Habitatge aportarà per al finançament de les despeses derivades de les activitats objecte d'este conveni fins a un import màxim de cinquanta mil euros (50.000,00 euros), tots els impostos inclosos, a càrrec del capítol II del programa 442.50, aplicació econòmica 47.07.43.417.92.6, dels pressupostos de la Generalitat Valenciana per a l'exercici 2006.  
Sisena. Forma de pagament  
Els pagaments per part de la Conselleria de Territori i Habitatge s'efectuaran després de la presentació prèvia davant de la Direcció General de Qualitat Ambiental de les memòries finals establides en la clàusula tercera, acompanyades de la factura corresponent a cadascuna, i conformitat expressa que el treball s'ha realitzat segons les condicions previstes.  
El pagament es farà efectiu en el compte obert en el banc Santander Central Hispano a nom del CSIC 0049 5117 29 2947298212.  
Setena. Utilització dels resultats  
El CSIC s'obliga a no difondre les dades relacionades amb la investigació i a fer que esta obligació siga respectada per totes les persones que participen en l'execució d'este conveni.  
Els resultats del projecte seran propietat de la Conselleria de Territori i Habitatge que, si és el cas, accepta el compromís de la seua divulgació per part del CSIC mitjançant les publicacions científiques que considere oportunes, amb l'autorització prèvia al CSIC. En tot cas, es respectarà el que estableix la normativa vigent sobre propietat intel·lectual.  
La Conselleria de Territori i Habitatge posarà a disposició de l'Àrea de Política Científica i Transferència de Tecnologia de la Conselleria d'Empresa, Universitat i Ciència les dades relatives a l'execució del conveni a l'efecte d'elaboració d'estadístiques, com també d'avaluació i seguiment del PVIDI 2001-2006.  
Les obligacions contingudes en esta clàusula subsistiran fins i tot després de finalitzada la vigència del conveni.  
Vuitena. Rescissió del conveni  
En cas d'incompliment del que estableix este conveni, la Generalitat Valenciana podrà, amb audiència prèvia del CSIC, rescindir el conveni.   
Així mateix, seran causes de rescissió del conveni el mutu acord de les parts i la impossibilitat sobrevinguda de realitzar les actuacions objecte del conveni per causa aliena a la voluntat d'estes, i en este cas, la part afectada per esta impossibilitat ho haurà de comunicar a l'altra part amb un mes d'antelació a la data en què haja de donar-se per rescindit el conveni. En estos supòsits, l'Institut de Ciències de la Terra Jaume Almera del CSIC haurà d'emetre un informe amb tots els resultats obtinguts fins aquella data, i la Conselleria de Territori i Habitatge pagarà l'import corresponent al valor del treball realitzat.   
Novena. Naturalesa del conveni  
Este conveni té naturalesa administrativa, i estant exclosa l'aplicació directa de la legislació general de contractació administrativa, es regirà per les seues pròpies normes, i en allò no previst, supletòriament, pels principis d'esta legislació i els generals de l'ordenament jurídic administratiu.   
I, en prova de conformitat amb l'anteriorment exposat, els reunits firmen este document en triple exemplar, en el lloc i la data dalt indicats.  
El conseller de Territori i Habitatge: Esteban González Pons   
El director de l'institut Ciències de la Terra Jaume Almera del CSIC: Manuel Fernández Ortiga